Kim Edberg Andersen (NB), 2023-05-26:
Tak for det.
Man får indtrykket af, at det er
, fordi dem, der er ansat i de offentlige forvaltninger, er sådan nogle helt lysende væsener, der render rundt i sandaler; solen skinner altid, og blomsterne skyder op, hvor de går, fordi de bare ønsker det bedste for alle.
Der er intet ondt og kan ikke ske noget ondt i nærheden af en offentligt ansat.
Når der ikke kan ske det, er vi jo frygtelig, frygtelig vildledte ovre på højrefløjen, når vi så tænker: Tænk nu, hvis noget så økonomisk funderet som kassetænkning finder sted imellem sandaler og badetøfler på de offentlige forvaltninger.
Jeg har siddet i en kommunal forvaltning, og jeg tror ikke, jeg nogensinde har mødt en eneste ondskabsfuld socialrådgiver.
Det har jeg ikke.
Jeg har ikke på noget tidspunkt set socialrådgivere trække grædende børn rundt eller sætte deres fingre i klemme i dørene bare for at være onde ved dem.
Det har jeg ikke.
Men vi har et ankesystem, der har 500.000 sager på ryggen, og ikke en eneste sanktion.
Så det går galt et eller andet sted.
Et eller andet sted går det galt.
Jeg tror, at de her kommunalbestyrelser, vi har, faktisk også er rigtig, rigtige søde mennesker.
Både de Socialdemokrater, Venstrefolk og Konservative, jeg har mødt derude, er søde og rare mennesker.
Det har de ikke.
Jeg tror måske, at vi med det kommunale selvstyre har gjort, at vi har halvtidspolitikere og topprofessionelle ledere, og jeg tror, at der nogle gange er et mismatch mellem, hvad der foregår, og hvad politikerne egentlig ved der foregår.
Men noget, politikerne ville opdage, var, hvis der lige pludselig manglede 4, 5, 6, 8 eller 10 mia. kr. i kommunekasserne rundtomkring.
Det ville de opdage, for så var det nemlig slut med, at der op til et valg kom nye gynger på legepladserne, og at skolefritidsordningerne fik nogle ekstra pædagogmedhjælpere, fordi kassen var boomende fuld.
For er der noget, man kan være helt sikker på man ikke bliver genvalgt på, så er det at begynde at lukke skoler, plejehjem og børnehaver, bare fordi det er måden, man finder pengene i kassen på.
Så jeg tror, at det er et godt forslag i den henseende.
Jeg kan ikke se, hvor lang tid jeg har tilbage; jeg regner med, at jeg har 12-14 minutter endnu, for der er ingen tid på.
Jeg tror virkelig, at vi skal kigge en anden vej end det.
Det kan give dem, der føler, at de bliver misbrugt af systemet, en form for retfærdighedsfølelse.
Vi bruger det alle andre steder, altså det her med, at man bliver straffet med bøde, og at der er nogen, der får en erstatning.
Det bruger man alle steder.
Så er jeg faktisk også enig med ministeren, når hun siger, at det nok ikke 100 pct. alene er kommunernes skyld.
Så det håber jeg på at ministeren også ved.
Selv om jeg gør det lidt farverigt, rammer jeg nogle gange nogle små ømme punkter, som jeg håber at ministeren vil rette op på i sin tid som minister.
Det er ikke onde mennesker.
Jeg tror – og det er jo slemt for en som mig, der er meget borgerlig – at vi skød os selv i foden, da vi fjernede tjenestemændene derude.
Vi fjernede den beskyttelse, som socialrådgivere, der gik op i lov og orden, havde over for mellemledere, der gik op i budgetter, og som kom ud og prikkede dem på skulderen og så bare helt efter grønthøstermetoden sagde: Nu skal I spare 15 pct. – find ud af det.
Jeg tror, at der er nogle, der bliver trykket på maven derude.
Vi har fjernet en beskyttelse, de havde.
Jeg er ikke vild med tjenestemandspensionen, men jeg tror, at vi skyder os en lille smule i foden i forhold til uselviskheden i den offentlige forvaltning, når vi ikke giver dem, der er ansat og også skal betale husleje og have smør på brødet, muligheden for at sige fra over for et meget, meget excelarkpræget slipsedyr, der kommer ind og siger, at man skal spare penge på et område, hvor det måske ikke er det billigste at følge loven, men det bedste.
Nye Borgerlige kommer til at støtte forslaget.
Vi synes, at det er et godt forslag.
Vi synes, at systemet helt generelt er i stykker, og det håber jeg at vi kan få rettet op på.
For der er en ting, jeg er sikker på, og det er, at dem, der sidder herinde, vil det bedste.
Selv om vi er meget snakkesalige, vil vi faktisk det bedste ud fra hver vores udgangspunkt.
Det er jeg faktisk helt sikker på.
Vi støtter forslaget.